text: Симо Лазаров, композитор, изпълнител, педагог - Съюз на българските композитори
  09.03.1948 г.
  От 1974 г. Симо Лазаров специализира в областта на електронната и компютърна музика в Музикалната академия в Прага (Чехия) (1974­-78 г.); Студио за електронна музика в Братислава (Словакия) (1977­-79 г.); IRCAM ­ Париж (Франция) (1979­-82 г.). Защитава докторска дисертация на тема "Композиране и изпълнение на компютърна музика с помощта на микрокомпютри" в Техническия университет в София (1991 г.). Специализира в Lancing university of Michigan ­ USA (1992 г.) и в International Electroacoustic Institute ­ Bourges (Франция), (1999 г.).
  Симо Лазаров е създател и директор на първото Студио за електронна музика при БНР (1973­-99 г.). Един от водещите специалисти в областта на електронната и компютърна музика в България. Активно се занимава с преподавателска дейност в БДК (дн. ДМА "П. Владигеров") (1977­-88 г.); Технически университет ­ София (1983­-99 г.), НБУ (от 1996 г.), където е директор на програма "Компютърни системи и технологии в музиката"; СУ "Св. Кл. Охридски" (от 1996 г.). От 1999 г. е доцент. Същевременно преподава и в University of Ann Arbor USA ­ summer courses (1997 г.); Lancing university of Michigan ­ Summer courses (от 1998 г.); University of Tel Aviv ­ Israel (от 1998 г.). Създава собствена методика и школа по компютърно музициране.
  Той е и съосновател на Фестивала за електроакустична, електронна и компютърна музика (FEM) в първото му издание в град Гоце Делчев (1989 г.) и на Форум за мултимедия "Компютърно пространство" (1993 г.). През 1999 г. основава заедно с американеца Хауърд Уиршил (Howard Wirshil) международен форум "Светът на компютърната музика". (Последните му издания 2002 г., 2003 г. едновременно се провеждат в София и Атланта и се предават по Интернет). Има активна лекторска дейност в България и в чужбина. Симо Лазаров е носител на награди от международни конкурси за електронна музика 1973­-99 г.: Ihtea (1994 г., Асоциация на математиците в България ); Graviton ­ за музика (1994 г., Съюз на българските писатели); Musica Nova ­ Прага за музика и мултимедия (1997 г.); Golden Phenomenon ­ асоциация ASPHEN (2002 г.).
  Характерна черта в творческите му търсения е синтезът на различни изкуства. Автор е на над 300 пиеси в различни жанрове и стилове, предимно в областта на електронната и компютърната музика, както и на музика за над 90 документални, късометражни и видеофилми, 5 игрални филма и около 80 телевизионни и театрални постановки. Има издадени девет LP, 26 CD и над 20 касетъчни албума. Негови произведения се представят на фестивали и конкурси в над 20 страни в Европа и САЩ. В периода 1980­-2003 г. е осъществил над 1500 срещи с публика –­ концерти, камерни, синтетични, аудиовизуални, мултимедийни спектакли и мега-спектакли с електронна и компютърна музика у нас и в чужбина.
  Автор е на десетки публикации в наши и чужди издания по проблеми от технологичен и творчески характер, свързани с компютризацията на различни области на изкуствата. Има издадени 9 книги по темата "Електронна и компютърна музика". Автор е на над 300 радио­ и телевизионни предавания за електронна и компютърна музика.